Theuma jkollu jwaqqaf ix-xhieda kontra Fenech wara li ħassu ma jiflaħx Melvin Theuma dalgħodu se jkompli jixhed fil-kumpilazzjoni tax-xhieda kontra Yorgen Fenech, akkużat b'kompliċità fil-qtil ta' Daphne Caruana Galizia. Theuma ngħata maħfra presidenzjali f'Novembru tal-2019 biex jgħid kulma jaf fuq dan il-qtil. Huwa kien il-middleman f'dan il-qtil. Kien hu li qabbad lill-aħwa Degiorgio, flimkien ma' Vince Muscat il-Koħħu biex Daphne tinqatel. Il-Koħħu fl-aħħar ġimgħat ammetta l-involviment tiegħu fil-qtil u ngħata sentenza ta' 15-il sena ħabs. 11:35 a.m: Is-Supretendent Arnaud jitlob lill-Qorti biex is-seduta tinstema' fil-magħluq jew biex ma jiġux ippubblikati ismijiet ta' persuni li għadhom ma ssemmewx fil-każ. Arnaud żied jgħid li qed jagħmel din it-talba mhux biss għax l-investigazzjonijiet għadhom għaddejjin, imma għax dawn il-persuni jistgħu jkunu f'periklu. 11:40 a.m: Il-Qorti tordna divjet fuq xi ismijiet li jistgħu jissemmew illum. Il-Maġistrat tgħid li jekk dawn l-ismijiet jiġu ppubblikati, dan jitqies att ta' disprezz lejn il-Qorti. 11:45 a.m: Jissemma' l-ewwel rikording hekk kif Theuma jersaq biex jibda x-xhieda tiegħu għal-lum. 12:15 p.m: Mistoqsi dwar dan l-ewwel rikording, Theuma jgħid li għalkemm kien filgħodu, ma jiftakax meta kien. Kien mar għal Fenech l-ajruport mal-wasla tiegħu minn Monaco. Arnaud jistaqsih dwar dak li kienu qed jgħidu u x-xhud iwieġeb li kienu qed jitkellmu dwar l-arrest tiegħu. Theuma jispjega li Johann Cremona kien qallu jbiddel in-numru u l-mowbajl, imma Fenech qallu li ma kienx hemm bżonn. Ix-xhud ikompli jgħid li kienu qed jiddiskutu n-negozju tal-lottu u l-qtil ta' Daphne Caruana Galizia. Ix-xhud ikollu jieqaf biex jieħu l-mediċina. Tajjeb li nfakkru li f'Lulju li għadda hu kien instab f'għadira demm f'daru stess ftit qabel kellu jixhed kontra Yorgen Fenech. 1:00 p.m: F'rikording aktar ċar ix-xhud u Fenech jinstemgħu jitkellmu fuq xi setting kif iħassru l-messaġġi u jibqgħu jidhru biss għal nofs siegħa. Hekk kif ikun se jkompli jinstema' r-rikording l-avukata Kathleen Grima tgħid li Theua infurmaha li mhux iħossu tajjeb. Is-seduta kellha tiġi skedata għall-5 t'April fl-10:00 a.m minħabba problemi mediċi li għandu x-xhud.